ขานรับนโยบายเปิดประเทศ ชี้เปิดแล้วต้องปฏิบัติตามมาตรฐาน รับห่วงเปิดสถานบันเทิงคนสัมผัสใกล้ชิด
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีการเปิดประเทศในวันที่ 1 พฤศจิกายน 2564 ว่ากระทรวงสาธารณสุขมีการเตรียมความพร้อมเพื่อตอบสนองนโยบายดังกล่าวโดยเฉพาะการเปิดรับนักท่องเที่ยวต่างชาติจาก 10 ประเทศที่จะเข้าโดยไม่ต้องกักตัว ซึ่งจะมีการหารือในระดับกระทรวงเพื่อเตรียมความพร้อม ส่วนรายละเอียดประเทศความเสี่ยงต่ำจะมีประเทศใดบ้างนั้นต้องรอที่ประชุมศูนย์ปฏิบัติการศูนย์บริหารสถานการณ์โควิด–19 หารือก่อน และนำเข้าที่ประชุมใหญ่ ศบค.ในวันที่ 14 ตุลาคมนี้การเปิดประเทศนั้นต้องคำนึงถึงความสำคัญต่างๆ และการปฏิบัติตามนโยบายด้านสาธารณสุขด้วยความระมัดระวังและเตรียมการให้มากที่สุด ซึ่งหากสถานการณ์ไม่ดี หรือมีสายพันธุ์ใหม่ขึ้นมาก็พร้อมที่จะปรับเปลี่ยนนโยบายให้มีความเหมาะสมกับสถานการณ์นอกจากนี้ รัฐมนตรีว่าการกระทรวงสาธารณสุข ยังกล่าวอีกว่า ข้อห่วงใยต่อการเปิดสถานบันเทิงและการจำหน่ายแอลกอฮอล์นั้น ส่วนตัวเชื่อว่ากรมควบคุมโรคจะหามาตรการที่เหมาะสม ซึ่งขณะนี้เป็นเพียงนโยบายแต่หากเปิดแล้วมีความเสี่ยงก็จะต้องหามาตรการรองรับเช่น การใช้มาตรการ covid free settings คือทุกคนต้องฉีดวัคซีนทั้งผู้ให้บริการและผู้ใช้บริการและปฏิบัติตามมาตรการต่างๆ จากกรมควบคุมโรคอย่างเคร่งครัด